I et fælles brev presser Danmark og fire andre lande EU-Kommissionen til at åbne for grænsekontrol i to år.

Integrationsminister Inger Støjberg (V) har sammen med kolleger fra Tyskland, Sverige, Frankrig og Østrig sendt et brev til EU-Kommissionen.

Heri argumenterer de for at forlænge den midlertidige grænsekontrol i op til to år.

- Vi kan komme i en situation, hvor det kan blive nødvendigt at have grænsekontrol i længere tid. Og det kan vi ikke lige nu, på grund af EU-regler, siger Inger Støjberg til TV 2.

Støjberg og co. ønsker, at EU-Kommissionen tager initiativ til, at der kan tages et særligt regulativ under Schengenkodekset i brug, som netop tillader medlemslandene at indføre grænsekontrol i op til to år.

- Vi tager bestik af situationen. Det gør vi i virkeligheden på daglig basis. Vi forventer en sommerperiode, hvor der vil komme flere indrejsende til Danmark. Lige nu ser det fint ud, men det kan vi ikke regne med, at det gør fremover, siger Inger Støjberg.

Grænsekontrollen er blevet forlænget mandag

Så længe der ikke er styr på EU's ydre grænser, vil landene forbeholde sig retten til at beskytte sig selv, lyder argumentet i brevet.

- Generelt er situationen ekstremt skrøbelig og svær at forudsige. Vi mener, at det truer Schengen-samarbejdet uden nationale grænser og generelt er situationen en seriøs risiko for offentlig orden og sikkerhed, skriver landenes ministre blandt andet i brevet.

Inger Støjberg mener, at der er 'et hul i Europa', som gør grænsekontrollen afgørende nødvendig.

Inger Støjberg ved grænsen den 2. april. Dagen hvor grænsekontrollen igen blev forlænget. Foto: Palle Jensen, TV 2 / Palle Jensen, TV 2

- Jeg er glad for, at der er andre lande end Danmark, der kan se dette. Derfor håber jeg, at EU-Kommissionen vil tage vores brev alvorligt, fordi netop dette er en meget alvorlig sag for os, siger Støjberg.

Transportbrancen: Det kan koste milliarder

At Danmark sammen med andre lande nu beder om lov til at indføre mere permanent grænsekontrol, er en dårlig nyhed, hvis man spørger Karen Roiy, europapolitisk chef i ITD, brancheorganisation for den danske vejgodstransport.

- Den midlertidige grænsekontrol har ingen stor betydning for vores medlemmer. Men den midlertidige grænsekontrol med stikprøvekontrol spreder sig i hele Europa, og vi frygter, at den bliver mere permanent - Derfor frygter vi, at det bliver et stort økonomisk problem på sigt, siger Karen Roiy.

Hun forklarer, at transportbranchen er meget afhængig af, at virksomhederne ved hvornår de kan levere varer.

Ifølge EU-kommisionen, så vil en permanent grænsekontrol betyde en regning på mellem 13 og 56 milliarder kroner, forklarer Karen Roiy.

- Vi har en forståelse for den her ekstraordinære situation, men vi tror ikke på, at den her migrationskrise bliver løst ved at fastholde en grænsekontrol - og slet ikke en permanent grænsekontrol, siger Karen Roiy.

Skal kun bruges ved absolut nødvendighed

I brevet til kommissionen skriver de fem ministre, at den midlertidige grænsekontrol fortsat kun skal tages i brug, når det er absolut nødvendigt.

- Som hidtil skal grænsekontrollen begrænses til det strengt nødvendige minimum - også af hensyn til den grænseoverskridende trafik, lyder det.

Rent formelt er det EU-Kommissionen, der skal bede EU's ministerråd - det vil sige de 28 medlemslande - om at træffe beslutning om, hvorvidt grænsekontrollen skal forlænges.

Der skal blot et kvalificeret flertal blandt medlemslandene til at vedtage det.

Hun har samtidig meddelt kommissionen, at den danske grænsekontrol for sjette gang forlænges. Denne gang med 30 dage indtil 2. juni.